Хөсәйенова Гөлнур Рауил ҡыҙы

**Хөсәйенова Гөлнур Рауил ҡыҙы** (14 октябрь 1959 йыл) — ғалим-фольклорсы. Филология фәндәре докторы (2017). Башҡортостан Республикаһының атҡаҙанған мәҙәниәт хеҙмәткәре (2007). 

## Биографияһы
Гөлнур Рауил ҡыҙы Хөсәйенова 1959 йылдың 14 октябрендә Башҡорт АССР-ының Учалы районы Ҡунаҡбай ауылында тыуа. 
1983 йылда Башҡорт дәүләт университетының филология факультетын тамамлағандан һуң  Тарих,тел, әҙәбиәт институтында эшләй башлай . 1991-1994 йылдарҙа Мәскәүҙә А.М.Горький исемендәге Әҙәбиәт институтында аспирантурала уҡый. фольклорсы профессор Виктор Михайлович Гацак етәкселегендә “Тылсымлы башҡорт халыҡ әкиәттәре поэтикаһы” темаһына кандидатлыҡ диссертацияһы (1994) яҡлай. Докторлыҡ диссертацияһын да башҡорт халыҡ тылсымлы әкиәттәрен башҡа халыҡтарҙыҡы менән сағыштырып өйрәнеүгә бағышлай һәм шул уҡ институтта яҡлай (2017).

1991-1994 йылдарҙа М.Горький исемендәге Әҙәбиәт институтында башҡорт теле, 1994–97 йылдарҙа Башҡорт дәүләт университетында фольклор курсын, 2000—2011 йылдарҙа хәҙерге М. Аҡмулла исемендәге Башҡорт дәүләт педагогия университетының музыка белеме биреү кафедраһында доцент вазифаһында башҡорт музыка фольклоры буйынса дәрестәр алып бара. 1986 йылдан алып Башҡортостан Республикаһының һәм Рәсәй Федерацияһының башҡа төбәктәре буйлап фольклор экспедицияларында ҡатнаша, билдәле яҙыусы һәм ғалим Кирәй Мәргән етәкселегендәге экспедициялар уҙғарылған Свердловск, Силәбе, Ҡурған, Һамар һәм Һарытау өлкәләрендә, Пермь крайында йәшәгән милләттәштәр араһында фольклор йыя, шуларҙың 14-ндә үҙе етәксе була. Ул тарафтарҙа ла башҡорт халыҡ ижадының матур өлгөләрен яҙып алып ҡайта һәм шуларҙан торған китаптар баҫтырып сығара.

Хөсәйенова 1983 йылдан бөгөнгө көнгә тиклем Тарих, тел һәм әҙәбиәт институтының фольклор бүлегендә эшләй.

## Фәнни эшмәкәрлеге
Фәнни эшмәкәрлеге башҡорт халыҡ әкиәттәрен, уларҙың жанр спецификаһын, поэтикаһын һәм текстологияһын өйрәнеүгә арналған. “Башҡорт халҡының тарихы” (“История башкирского народа”; 7 томда, 2009–2012), “Башҡорттар” (“Башкиры”; 2015) баҫмалары авторҙарының береһе; “Башҡорт халыҡ ижады” йыйынтығын һ.б. төҙөүсе. 400-ҙән ашыу фәнни хеҙмәт авторы. 4 монография,  шул иҫәптә 2 коллектив монографиялар, хрестоматия, тиҫтәнән ашыу  экспедиция материалдары һәм мәҡәләләре йыйынтыҡтары авторы. 

Г.Р. Хөсәйенованың ғилми тикшеренеүҙәрендә башҡорт әкиәттәрен өйрәнеү, эпос ғилеме һәм мифология, башҡорт фольклористикаһы, Бөйөк Ватан һуғышы фольклоры тарихы мәсьәләләре төп урынды биләй.

Хөсәйенова Г.Р. 3 фән кандидатын әҙерләгән/.

## Маҡтаулы исемдәре һәм башҡа бүләктәре
2007 йылда уға «Башҡортостан Республикаһының атҡаҙанған мәҙәниәт хеҙмәткәре» тигән маҡтаулы исем бирелә. 2014 йылда Рәсәй Федерацияһының мәғәриф һәм фән министрлығының Маҡтау грамотаһы менән бүләкләнә;  Саха (Якутия) Республикаһының   "За укрепление мира и дружбы народов" (2015), "Гражданская доблесть"  (2024) , Ҡырғыҙстандың   "Отличник культуры Кыргызской Республики" (2025) маҡтау билдәләренә лайыҡ була йәнә  "Хеҙмәт даны өсөн" (2022),  "Рәсәй фәндәр академияһына 300 йыл" (2025) миҙалдары менән бүләкләнгән. 

## Иҫкәрмәләр

## Һылтанмалар
* 

## Шулай уҡ ҡарағыҙ
* Султангареева Р. В сказке быль, поэзия, урок. Ватандаш. – 2006. – № 3. – С.203-205.
* Юлдыбаева, Г. Ғалимә һәм остаз. Башҡортостан. – 2009. – 27 окт (№209). – Б.4.